Sing terwyl jy werk - Solidariteit WêreldSolidariteit Wêreld
Tuis › 10 minute voor werk Juig › Sing terwyl jy werk
Sing terwyl jy werk
‌Vreugde en gejuig het verdwyn uit die vrugteboorde; in die
wingerde word daar nie meer gesing en gejubel nie, in die
parskuipe word daar nie meer wyn uitgetrap nie, want
Ek maak 'n einde aan die oesvreugde, sê die Here.
– Jesaja 16:10
Wees bly dat jy werk het, sing terwyl jy werk en doen jou werk met vreugde. Werk is 'n gawe wat jy nie as vanselfsprekend kan aanvaar nie, so ook 'n goeie oes. Daar kom dalk nog dae dat jy nie werk het nie of seisoene wanneer die oes misluk. In ons onseker tye van kontrakte wat nie hernu word nie of firmas wat bankrot raak, is jou werk nie altyd so veilig nie.Wat is mooier as mandjies vol gesonde, soetryp vrugte, die beloning op harde werk dwarsdeur die jaar, tekens van die Here se seën. Oestyd is 'n tyd van vreugde en dankbaarheid. Werkers sing terwyl hulle vrugte pluk en in mandjies bymekaar maak en druiwe in die parskuipe trap om wyn daarvan te maak.
Wanneer ons hoor van duisende wat afgedank word en by die groot persentasie werkloses gevoeg word, sien ons die massa en dink nie aan die individu nie. Daardie duisende is saamgestel uit mense wat elkeen 'n eie droom het en wat gereken het op die werk en salaris. As ons brandmaer beeste en uitgedorde mielielande op die televisie sien, besef ons hoe afhanklik die boere van die Here se seën is – en ons ook. Ons kan niks aanpak sonder om dit eers vir Hom te gee nie, niks sonder om op Hom staat te maak nie.
Prys die Here vir jou werk. Dit het nie toevallig in jou skoot geval nie. Die Here het jou van kleins af gereed gemaak om eendag 'n spesifieke beroep na te volg en om dit met verantwoordelikheid en dankbaarheid tot eer van sy Naam te doen. Prys en dank Hom elke dag vir jou werk.